1Yin in a-Santiágo chi quin tz'ibaj i wuj-i; in rajchac i Dios xak i Kajwal Jesucrísto; lic in yom wib piqui'ab. Wo'or quin ya rutzil i wach ix cablajuj tzobajil aj Israel winak chi ix jachernak bi chuwach i jyub ta'aj. 2Ix wachalal, mix c'achiric, chix quicotok are ix 'o chupam i jalajuj tak c'ax, 3man ni'pa i c'ax qui tijo, xa 'ilbal-re we 'o u cubibal i c'ux che i Kajwal. Iweta'am yix, are qui tij tak i c'ax-le, we qui ch'ijo, are ca yaw mas u cowil i c'ux. 4Xui-ri, chi ya che u cowil i c'ux ca q'uiar chuwach i c'ax, c'a quix u tz'akatsaj na pi c'ux, xak pi nojbal; n-ta rajwaxic 'uri chiwe chuwach i Dios. 5We 'o jun chiwe yix craj u nojbal, chu tz'onoj che i Dios; ire cu ya che, man i Dios, n-xuy taj. Cu ya chique conojel ni'pa quiqui tz'onoj che, n-ta xak cu c'utbej u wach chique. 6Xui-ri, lic chu cuba u c'ux che i Kajwal are cu tz'onoj che; man jun winak, we queb u c'ux chu tz'onoxic, ire queje 'uri pacha u wi ya, chi to' ca etz'ansax rumal i tew. Queje ile co'on i ka nojbal yoj we to' ca etz'anic; i Kajwal n-cu ta taj wach i caka tz'onoj che, man n-ta u cubibal ka c'ux. 8Jun winak we xa ca etz'an u nojbal, n-jic ta 'uri wach i cu 'ano, wach i cu ch'obo. 9I kachalal je niba', ique chi n-nim ti qui 'ij, che quicotok man 'o qui 'ij rumal i Dios; 10xak i kachalal je beyom, che quicotok we i Dios cu kajsaj qui 'ij. Man ique, to' je winak, xa que sachic, xa que camic, pacha jun u sij 'es n-cu ch'ij ta naj. 11Are quel li 'ij lic tij u cho'ab, ca chakij i 'es y ca tzak u sij; xa ca sach u chomal. Queje i beyomab ile, que sach chuxol ni'pa i quiqui 'ano, y que camic. 12'Utz re i achi chi cu ch'ijo wach i ca pe puwi, 'ilbal-re we n-cu sach ti u cubibal u c'ux che i Dios. We xq'uis i 'ilbal-re le, we n-xro'taj ta can i Dios rumal, ca ya' na 'uri u c'aslemal sakil chi u sujum i Dios chique pachin i c'ax quiqui na ire. 13Jun, we cu ch'ob u 'onquil i n-'us taj, mu ya rekan i Dios. Man i Dios, n-tu mac cu 'ano, xak n-cu min ta jun winak chupam u mac. 14Xui-ri, are caka na'o chi 'o i coj minaw chupam i mal, xa are i mal laj u rayijbal ka c'ux ca 'anawic; are ile ca 'anaw chake chi coj tzak chupam i mac. 15I u rayijbal i ka c'ux chi n-'us taj, cu mol rib che i ka mac. I ka mac, we caka ya kib che, coj u c'am bi che i camic. 16Ix wachalal chi lic quix waj, mix t'ortajic. 17Ni'pa i 'utz yatal chake, ni'pa i chom 'o ku', i ka Kajaw chicaj 'is are yawnak chake, chi xa 'anaw i 'ij, i ic', i ch'umil. Ique xa quiqui jal quib, péro i Dios n-cu jal ta rib, n-cu jalwachij tu nojbal. 18Ire pacha u ch'obom wi lok, u yom ka c'aslemal sakil; xoj alaxic rumal u tzij chi lic sak laj tzij. Queje xu 'an ire ile, man coj e'elok oj pacha i nabe jal re u jach' chuwach ronojel ni'pa i u ticom. 19Ix wachalal, ma sach pi c'ux, 'o u chac lic chi ya i xiquin chu tayic wach ca bix chiwe; mix c'achir tan chi ch'awic, xak mi ya che chi we' ca pe i iwoywal. 20Man we ca pe i koywal, caka sach u 'onquil i 'utz chi craj i Dios chake. 21Rumal-i, chi canaj ni'pa i mac atzalal, chi 'atij i n-'us taj chi craj ca q'uiar piwanima. Chi ya iwib chu 'onquil wach cu bij i tzij chi u ticom i Dios piwanima. I tzij-le ca tiqui che i iwelsaxic chi sak. 22Xui-ri chi 'ana wach cu bij i tzij-le, mi 'an ile chi to' qui ta. Man we to' qui ta, we n-qui 'an ta cas che, xa quix tijin 'uri chu t'oric iwib. 23Man jun we to' cu ta u tzij i Dios, y n-cu coj taj, queje pacha jun achi chi to' cu takej u palaj pa espéjo. 24Cu takej wach i ca tzunic, y ca 'ec. Xui-ri, we' ca sach chu c'ux wach i ca tzunic. 25Péro we jun u jicbam rib chu takexic i chom laj tzij chi coj resaj chi sak, we lic u tijom u 'ij chu cojic retalil che i tzij-le, xak we lic n-ca sach ta chu c'ux wach i cu ta, y cu 'ano wach i cu ta che, i Dios cu ya ni 'utz 'uri puwi, ronojel ni'pa i cu 'ano. 26We jun cu ch'obo chi lic cu coj u 'ij i Dios, we cu bij chi i Dios chom crilo wach i cu 'ano, péro we n-cu jec' ti utzamra' chu bixquil i n-'us taj, xa cu t'or rib 'uri utuquel. Que'el 'uri, ni'pa u cojic u 'ij i Dios cu 'ano, n-tu chac che. 27I winak chi katzij cu 'ano pacha i craj i Kajwal Dios, cu 'an iri: que u to i niba'ib chi n-ta chic qui kajaw qui chuch, xak ixokib malcanib chi lic uyej quiqui tijo. Xak i ka patan chuwach i Dios are iri: caka chajij kib che i n-'us taj re u wach i jyub ta'aj man n-coc ta pa kanima.
SANTIÁGO 1